Täna kulus Riigikogus esimesed tund aega istungist selle peale, et vaielda päevakorra järjekorra üle. Nimelt protestis opositsioon selle vastu, et tänane  korralise istungi päevakord ei sisaldanud lisaeelarvega seotud eelnõude vastuvõtmist. Selleni jõuab Riigikogu alles täna pärastlõunal. Täiendaval istungil. Opositsiooni protest tundus veider aga sel põhjusel, et kärpe-eelarvega seotud eelnõud jäid tänasest Riigikogu päevakorrast välja ainult ühel põhjusel - eelnevate päevade opositsioonipoolse venitamise tõttu. Kui poleks olnud venitamist ja kärpe-eelarvega seotud eelnõud oleks lõpuni arutatud nii nagu algselt ette nähtud, oleks ka tänane seaduste arutamise  järjekord olnud just selline, nagu opositsioon seda täna saalis nõudis. Ja kärpe-eelarvega seotud seadused oleksid jõudnud vastuvõtmisele enne kärpe-eelarve enda arutelu. Et opositsioon valis teisipäeval aga venitamistaktika, jõudis täna esimesena Riigikogu saalis ette kärpe-eelarve ning alles täiendaval istungil jõutakse eelarvega seotud eelnõudeni. Sotside fraktsiooni esimees Eiki Nestor oli tige nagu herilane selle peale, et miks Riigikogu juhatus kärpe-eelarvet tänasest päevakorrast üldse välja ei  arvanud. Tema kurjustamine oli küll veenvalt etendatud, kuid ebasiiras. Pika staažiga Riigikogu liikmena teab Eiki ilmselt hästi, et Riigikogu kodu- ja töökorra seadus ei anna Riigikogu juhatusele õigust juba kinnitatud päevakorrast eelnõude välja arvamiseks. Nii olime täna üsna kurioosses olukorras: kärpe-eelarvega seotud eelnõusid arutada ei saanud, sest need ei jõudnud varasemate päevade venitamise tõttu päevakorda. Kärpe-eelarvet ennast juhatus päevakorrast seaduse järgi välja arvata ei saanud, sest sellist  võimalust pole ette nähtud. Nii ei jäänud üle muud, kui kärpe-eelarve kolmas lugemine hommikusel istungil katkestada. Et kell kolm algaval Riigikogu täiendaval istungil algatuseks kärpe-eelarvega seotud eelnõud vastu võtta. Ja seejärel täna kokku tuleval teisel täiendaval istungil ka kärpe-eelarve ise lõpuks heaks kiita. Igal juhul ei saa ma kurta, et esimesed tööpäevad Riigikogu aseesimehena oleksid tühjad. Aga mõne opositsioonipoliitikust ametikaaslase kange kihk tekitada võimalikult palju segadust  lihtsalt sel põhjusel, et "mida segasem, seda parem" jääb mulle endiselt mõistmatuks. Vabanda, Eiki, aga nii on.